นายยกฯลั่นยังไม่มีรมต. ยื่นใบลาออก พร้อมย้ำปรับ ครม. ต้องใช้เวลาพิจารณา
นายยกฯลั่นยังไม่มีรมต. ยื่นใบลาออก พร้อมย้ำปรับ ครม. ต้องใช้เวลาพิจารณารอบครอบ
24 ก.ค. 2558

พล.อ.ประยุทธ์ จันทร์โอชา นายกรัฐมนตรี ระบุว่า ขณะนี้ยังไม่มีรัฐมนตรีคนใดยื่นความประสงค์จะลาออกจากตำแหน่ง และตนได้ให้กำลังใจในการทำงานกับรัฐมนตรีทุกคนมาโดยตลอด แต่ยอมรับว่ามีปัญหาหลายเรื่องที่ต้องได้รับการแก้ไข พร้อมยืนยันว่ารัฐมนตรีทุกคนไม่เสียสมาธิในการทำงาน แม้จะมีกระแสข่าวปรับคณะรัฐมนตรีออกมาเป็นระยะ แต่คนที่เสียสมาธิกลับเป็นตนเองมากกว่า
ส่วนกรณีของ ม.ร.ว.ปรีดิยาธร เทวกุล รองนายกรัฐมนตรีด้านเศรษฐกิจ ที่มักจะมีรายชื่อติดอยู่ในโผของกระแสข่าวการปรับคณะรัฐมนตรีหลายครั้ง ซึ่งนายกรัฐมนตรี กล่าวเพียงว่า “ท่านก็บอกว่าท่านก็พร้อม ทุกคนเป็นสุภาพบุรุษ ทุกคนรู้อยู่แล้วว่าเข้ามาจะเจอสถานการณ์อะไรบ้าง อย่าไปทำให้เขาเสียกำลังใจ ปรับก็คือปรับ แต่ไม่ใช่ปรับเพราะเขาเลว หรือเขาไม่ดี หรือเขาไม่เก่ง มันไม่ใช่เหตุ
พร้อมมองว่า การปรับคณะรัฐมนตรีจำเป็นต้องมีกระบวนการและขั้นตอน ซึ่งคงไม่ใช่การใช้เวลาเพียงสั้นๆ ในการดำเนินการและการจะปรับคณะรัฐมนตรีนั้นต้องมีการพิจารณาอย่างรอบคอบ เพราะตนไม่ได้มาจากการเลือกตั้ง ต้องดูที่ประสิทธิภาพและผลการทำงานด้วย และยืนยันว่าการปรับคณะรัฐมนตรีไม่มีส่วนเกี่ยวข้องกับโผแต่งตั้งโยกย้ายนายทหารประจำปี
นอกจากนี้ พล.อ.ประยุทธ์ ยืนยันว่า จะรับฟังความคิดเห็นจากทุกภาคส่วน รวมถึงกรณีของกรุงเทพโพลล์ที่สำรวจความคิดเห็นว่า ควรมีการปรับคณะรัฐมนตรีโดยเฉพาะด้านเศรษฐกิจ แต่อย่างไรก็ดี นายกรัฐมนตรีชี้แจงว่าปัญหาเศรษฐกิจที่เกิดขึ้นอาจไม่ได้มาจากการบริหารงานแต่เพียงอย่างเดียว แต่ส่วนหนึ่งมาจากภาวะเศรษฐกิจโลก จึงอยากให้มองครบในทุกมิติ
 